**Møtereferat fiskeutvalget 5 februar 2019 kl. 18.00**

Deltakere; Per, Ole, Olaf, Andreas, Nils, Knut Johan, Åge

**Prosjektmidler fra NJFF**

Ansvarlig: Andreas

Andreas søker om prosjektmidler fra NJFF til å kjøpe 4 undervannskamera

**Restaurering av Spitebekken**

Ansvarlig: Per

Ny henvendelse til Eken i Fylket bekreftet at vi ikke får utbedre bekken med graving før el-fiske undersøkelser er gjort

**Lokale tiltak i Pikerfoss**

Ansvarlig Jan Ragnar

Jan Ragnar jobber videre med prosjektering. Tar opp på møte i mars

**Jondalselva**

Ansvar: Olaf

Vi er usikre på om vi behøver å gjøre noe i Jondalselva. El-fiske skal gjøres ila sommeren.

**Sellikbekken**

Ansvar: Nils

Nils har vært i kontakt med Hedalen, prosjektleder E-134 og Kongsberg kommune. Kongsberg kommune eier ytterste delen av bekken og denne delen har ikke fått en utformingen som gir en produktiv gyte og oppvekstbiotop for ørret i bekken. Bekken har tidligere vært en meget produktiv bekk og den eneste av betydning i denne delen av Lågen.

Norge er med i EUs vanndirektiv og her settes det strenge krav til å miljøforbedringer ved fysiske inngrep i elever og bekker, se kort sammendrag under.

*Forskrift om rammer for vannforvaltningen (den norske vannforskriften ) med ikrafttredelse 1.1.2007. Gjennom EØS-avtalen har Norge sluttet seg til EUs vanndirektiv, som er implementert i vannforskriften. Her settes det klare mål om miljøforbedringer og rammer for god vannforvaltning. Et overordnet mål er at alle vannforekomster skal oppnå «god» miljøtilstand (vannforskriftens §4). Tiltak iverksettes der dette ikke er oppnådd. Ingen nye tiltak som forringer miljøtilstanden skal tillates. I klassifiseringen av miljøtilstand i vann er fisk et biologisk kvalitetselementet.*

Ingar har hatt med Kongsberg kommune på befaring til Sellikbekken.

Ingar skriver:

Grunnen til at kulverten ble byttet, var at det var akutt fare for at den gamle i jern skulle bryte sammen og da samtidig føre til brudd på hovedledningene for vann og kloakk som ligger inntil. Kulverten ble forlenget av praktiske hensyn fordi det var nødvendig i forbindelse med anleggsarbeidet. Den forlengede biten har blitt liggende, fordi den ga et nyttig areal til parkering.

Kommunen stiller seg positiv til å gjennomføre kompenserende tiltak til ørretens beste i bekken, f.eks. for å sikre oppgangen i og gjennom røret og/eller utlegging av gytegrus. Det var ikke så lett å få et inntrykk av behovet for dette nå, da oppstuving av vann fra brobyggingen i Lågen rett nedstrøms utløpet, gjorde at utløpet stod halvfullt med vann.

*KJFF har fått NJFF til å se på hvorledes bekken må utformes for få den til å gjenoppstå som en god gyte og oppvekstbiotop slik den var før de fysiske inngrepene på bekken ble utført.*

Kongsberg kommune har sendt en tegning av bekken til Nils og bedt om tilbakemelding.

Deltakerne på møte + NJFF har sett på tegningen og foreslår følgende tilbakemelding

* Kantsonen på sørsiden av bekken må økes med beplantning
* Dam på oversiden av kulverten må fjernes, her må det være en elv/bekk. Dammer gir biotop for gjedde og abbor og ørreten forsvinner. Terskelbygging med visuelt pene vannspeil var vanlig på 80 og 90 tallet. Nå rives terskler i regulerte vassdrag rundt i hele landet, for å redde ørreten.
* Kulverten må fjernes og erstattes med et halvrør med stein i bunnen.
* Utløpet mot Lågen må utformes slik at ørreten kan komme opp i kulverten. Her kan det være aktuelt å lage en fisketrapp eller andre løsninger som vil virke.

Nils vil svare kommunen, på ønske om tilbakemelding, med illustrasjoner som viser hvorledes bekken bør utformes.

Det blir en befaring til Sellikbekken hvor Fylkesmann, Fylket, vannkoordinator, Kongsberg kommune, NJFF, E-134 og KJFF er med. Nils følger opp.

KJFF vil sende et innspill til reguleringsplanen før høringsfristen går ut. Nils og Åge setter opp et forslag som sendes ut på høring før det oversendes kommunen.

**Pikerfoss området mot Glitre energi**

Ansvar: Andres og Åge

NJFF og KJFF har lest gjennom en rekke rapporter som går på ørretforvaltning i regulerte elver og konklusjon kan sammenfattes med:

* Fysiske inngrep i elver har sterkt skadet de hydromorfologiske forholdene i elva
* Fysiske inngrep og reguleringer som oppdemninger kan føre til at ørreten forsvinner helt fra vassdrag
* Det er avgjørende å sørge for tilstrekkelige hydromorfologiske forhold og iverksette de rette fysiske tiltakene som trengs
* Før valg og dimensjonering av tiltak må det utføres en grundig kartlegging av hydromorfologiske habitatsforhold og identifisere flaskehalser
* Restaurering av endrede elvestrekninger må sterkt vurderes
* Dersom ikke restaurering er mulig bør delrestaurering med signifikant bedring av hydromorfologiske forhold vurderes
* Fjerning av terskler vil være en typisk delrestaurering
  + Kan gi avgjørende gyte og oppvekstbiotoper for ørret i vassdraget
  + Legge ut gytegrus og stener for skjul
  + Hindrer framvekst av predatorer som gjedde og abbor i terskeldammene
  + Konnektivitet for fisk og sedimenter reetableres
  + Endring av vannføringen kan gi en hydromorfologisk påvirkning som er nødvendig for å få full effekt ved fjerning av terskler
  + Finmasse stues opp i terskeldammene og elvebunnen blir ikke tilstrekkelig renset ved flom
  + Gytemuligheter og skjul blir sterkt redusert
* Tersklene virker som et vandringshinder

Fylkesmannen har pålagt Glitre energi å utarbeide en biotopplan som skal bedre gyte og oppvekstforholdene for ørret på det regulerte området. Det ble nevnt tiltak som utlegging av gytegrus og utplassering av store steiner. Vi må jobbe aktivt for å få til rivning av terskler sammen med gytegrus og steiner. Mange steder har de revet terskler, som i Nidelven, Arendal, Mandalselva mf og dette gir meget gode gyte og oppvekstbiotoper. Erfaring viser at terskler kan få ørreten til å forsvinne helt fra vassdraget.

EUs vanndirektiv som Norge har skrevet under på setter strenge krav til miljøbevarelse av biotoper for stedegen fisk, samtidig som de nye konsesjonsvilkårene kan pålegge kraftregulantene å gjøre delrestaurering av elvestrekninger.

Andreas og Åge setter sammen med NJFF, Fylkesmannen, Fylket, Vannkoordinator og kommunen opp et forslag til hvorledes Pikerfossområdet bør delrestaureres for å få til en til en god gyte og oppvekstbiotop for ørret.

**Tiltaksplan for Kongsberg – Veggli**

Ansvar: Ole

Ole har forfattet et skriv som informerer Kongsberg kommune om at KJFF i samarbeid med Flesberg, Rollag og Veggli vil sette opp en tiltaksplan for Lågen med formål å reetablere et godt ørretfiske på strekningen Kongsberg – Veggli og at vi i den forbindelse trenger økonomisk støtte til nødvendig ekstern bistand.

Som nevnt over har NJFF og KJFF gått igjennom en rekke rapporter om fiskebiologiske, miljø, næringsdyr og vannkjemi undersøkelser og NJFF og KJFF mener at det er klare konklusjoner på hva som burde gjøres (restaurere vassdrag ved å rive kraftdammer) og hva som kan gjøres (utføre signifikante delrestaureringer) for å gjenskape godt ørretfiske i regulerte vassdrag.

Jobben blir nå å sammenfatte aktuelle rapporter og komme opp med forslag til tiltaksplan.

Knut Johan foreslo at NJFF tar kontakt med aktuelle konsulentfirmaer for å pris på hva det koster og sammenfatte informasjonen fra de aktuelle undersøkelsene til en tiltaksplan for Lågen.

KJFF, Flesberg, Rollag og Veggli skal ha et samarbeidsmøte 19 februar, i lokalene til KJFF, for å diskutere en prosjektplan/tiltaksplan for Lågen fra Kongsberg til Veggli. Garnås, Eken, Aasestad o NJFF kommer til møtet hos KJFF 19 februar. Se egen innkalling.

Åge